‘ธนชาต’เชียร์ตราสารหนี้เศรษฐกิจแย่6เดือนแรก
บลจ.ธนชาต ประเมินครึ่งปีแรกเศรษฐกิจอ่อนแอ แนะรอโอกาสครึ่งปีหลังออกกอง 6 เดือน คาดจ่าย 3.4% ต่อปี ฟินันซ่าคลอดกองตราสารหนี้ 3 เดือน จ่าย 3.2% ต่อปี
13 ม.ค. 2555

บลจ.ธนชาต ประเมินครึ่งปีแรกเศรษฐกิจอ่อนแอ แนะรอโอกาสครึ่งปีหลังออกกอง 6 เดือน คาดจ่าย 3.4% ต่อปี ฟินันซ่าคลอดกองตราสารหนี้ 3 เดือน จ่าย 3.2% ต่อปี
นายวิศิษฐ์ ชื่นรัตนกุล ผู้จัดการกองทุนอาวุโส กองทุนตราสารหนี้ บริษัทหลักทรัพย์จัดการกองทุน (บลจ.) ธนชาต กล่าวว่า แม้ว่าในปี 2554 เศรษฐกิจไทยมีโอกาสจะขยายตัวที่ 4.5% แต่ในครึ่งแรกของปีภาวะเศรษฐกิจจะยังคงอ่อนแอ เนื่องจากผลกระทบจากภาวะอุทกภัยในปี 2554 และการชะลอตัวของเศรษฐกิจโลกโดยเฉพาะประเทศจีน รวมทั้งวิกฤตหนี้สาธารณะในยุโรปที่ยังไม่มีทิศทางเป็นบวก 
“อย่างไรก็ตาม คาดว่าบรรยากาศการลงทุนในต่างประเทศน่าจะฟื้นตัวขึ้นในช่วงครึ่งหลังของปี เมื่อการแก้ปัญหาในยุโรปเริ่มมีความคืบหน้า และวงจรการชะลอตัวของเศรษฐกิจโลกใกล้จบลง และการชะลอตัวลงของเศรษฐกิจโลก ทำให้แรงกดดันเงินเฟ้อลดลง ทิศทางอัตราดอกเบี้ยสำคัญของโลกจึงยังไม่เพิ่มขึ้น และมีโอกาสที่ธนาคารกลางหลายประเทศจะผ่อนคลายนโยบายการเงินและเพิ่มสภาพคล่องเพื่อช่วยกระตุ้นเศรษฐกิจ สำหรับประเทศไทย คาดว่าธนาคารแห่งประเทศไทยอาจจะพิจารณาลดอัตราดอกเบี้ยลงได้อีก 0.25% มาอยู่ที่ 3.0%” นายวิศิษฐ์ กล่าว 
พร้อมกันนี้ บลจ.ธนชาตจึงเสนอขายกองทุนเปิดธนชาต Fixed Income 6 ระยะเวลาลงทุนประมาณ 6 เดือน ผลตอบแทนประมาณ 3.4% ต่อปี โดยตั้งเป้าลงทุนในเงินฝากสกุลเงิน Arab Emirates Dirham และ USD ตราสารหนี้ระยะสั้น สกุลเงิน USD และตั๋วแลกเงินภาคเอกชน โดยเสนอขายครั้งเดียววันที่ 12-16 ม.ค. 2555
ขณะที่ บลจ.ฟินันซ่า ออกกองทุนเปิดฟินันซ่าตราสารหนี้พลัส 3 เดือน 2 อายุประมาณ 3 เดือน ลงทุนในเงินฝากสกุลเงินต่างประเทศ เช่น สกุลเงิน USD หรือ CNY และตราสารหนี้เอกชน คาดว่าให้ผลตอบแทน 3.2% ต่อปี เสนอขายถึงวันที่ 17 ม.ค. 2555